NELJANDA KOOSSEISU

ISTUNGI PROTOKOLL

Haapsalu,								17. detsember 2004 nr 25

Istung algas kell 14.00, lõppes kell 14.53.
Juhatas volikogu aseesimees Arder Väli.

Protokollis volikogu kantselei juhataja Elvi Puda.
Võttis osa 14 volikogu liiget (registreerimisleht lisatud).

Osalesid	linnavalitsuse liikmed linnapea Teet Kallasvee, aselinnapea Martin Schwindt, aselinnapea Jüri Kurba (registreerimisleht lisatud).

ARUTATI istungi päevakorra projekti.
Päevakorra suhtes ei olnud küsimusi ega parandusi. Ühehäälselt kinnitati linnavolikogu 25. istungi päevakord.

1. Haapsalu linna 2005. aasta eelarve vastuvõtmine, esimene lugemine
Ettekandja				linnavalitsus
Kaasettekandja			rahanduskomisjon

2. Müügimaksumääruse uue redaktsiooni kinnitamine
Ettekandja				linnavalitsus
Kaasettekandja			rahanduskomisjon

3. Haapsalu Linnavolikogu 26.11.2004 määruse nr 50 “Haapsalu linna teede nimekirja kinnitamine” muutmine
Ettekandja				linnavalitsus
Kaasettekandja			kommunaalkomisjon 

4. Detailplaneeringu kehtestamine (Posti tn 44, Haapsalu)
Ettekandja				linnavalitsus
Kaasettekandja			kommunaalkomisjon

5. Maa munitsipaalomandisse taotlemine (Vahtra ja Kuuse tänava nurgal)
Ettekandja				linnavalitsus
Kaasettekandja			kommunaalkomisjon

6. Servituudi seadmine (Suur-Liiva tn 15, Haapsalu)
Ettekandja				linnavalitsus
Kaasettekandja			kommunaalkomisjon

7. Vara võõrandamine (Suur-Mere tn 1, Haapsalu)
Ettekandja				linnavalitsus
Kaasettekandja			õiguskomisjon

8. Vara võõrandamine (Promenaadi tn 18, Haapsalu)
Ettekandja				linnavalitsus
Kaasettekandja			õiguskomisjon

9. Mälestustahvli paigaldamine
Ettekandja				kultuurikomisjon

Päevakorrapunkt nr 1

Haapsalu linna 2005. aasta eelarve vastuvõtmine, esimene lugemine

KUULATI aselinnapea Martin Schwindti ettekannet.
Ettekanne: protokolli lisa.
Linnavalitsuse ettepanek: lõpetada linna 2005. aasta eelarve projekti esimene lugemine ja lubada teisele lugemisele.

Küsimusi ettekandjale ei esitatud.
Fraktsioonid ja alatised komisjonid ei esitanud teisi ettepanekuid.

KUULATI rahanduskomisjoni esimehe Jaak Kanepi kaasettekannet.
Ettepanek: lõpetada linna 2005. aasta eelarve projekti esimene lugemine ja lubada teisele lugemisele. Muudatusettepanekud esitada reedel, 14. jaanuaril 2005 tööpäeva lõpuks volikogu kantseleisse.

Küsimusi kaasettekandjale ei esitatud.

OTSUSTATI:
1.	Lõpetada Haapsalu linna 2005. aasta eelarve projekti esimene lugemine ja lubada teisele lugemisele.
2.	Muudatusettepanekud esitada hiljemalt 14. jaanuaril 2005. aastal.

Päevakorrapunkt nr 2

Müügimaksumääruse uue redaktsiooni kinnitamine

KUULATI aselinnapea Martin Schwindt ettekannet.
Tulumaksuseaduse, kohalike maksude seaduse ja maksukorralduse seaduse muutmise seadusega (RT I 2004, 45, 319) muudeti kohalike maksude seadust ja sellest lähtudes tuleb kinnitada müügimaksumääruse uus redaktsioon.
Järgnevalt on välja toodud müügimaksu määruse muudatused punktide lõikes. Näidatud on alates 22.12.2000 kehtiva redaktsiooni tekst ning alljärgnevalt uue redaktsiooni tekst. Punktid, kus muudatusi ei toimu, on vastavalt ka märgistatud. Punktid 7 ja 8 on uues redaktsioonis tühistatud, kuna nende sisu reguleerivad kehtivad seadused.

Kehtiv redaktsioon:
1.	Müügimaksu objekt
1.1. Müügimaksuga maksustatakse Haapsalu linna territooriumil kaupade ja teenuste müügiluba või taksoveoluba või teenindusluba (s.o Vabariigi Valitsuse poolt kehtestatud korras välja antud tegevuslitsentsi) omavate füüsilisest isukust ettevõtjate ja juriidiliste isikute poolt Haapsalu linna territooriumil müüdud kaupade ja teenuste maksumus müügihinnas.
1.2. Kaupade ja teenuste müügihind käesoleva määruse tähenduses on käibemaksuseaduses defineeritud maksustatava käibe maksustatav väärtus ilma müügimaksuta.

Uus redaktsioon
1.	Müügimaksu maksja
1.1. Müügimaksu maksavad ettevõtjad ja juriidilised isikud, kes tegutsevad Haapsalu linna haldusterritooriumil jaekaubanduse, toitlustamise või teeninduse valdkonnas ning omavad registreeringut majandustegevuse registris või kauplemisluba (Haapsalu Linnavalitsuse poolt väljastatud kauplemisload kehtivad nendel märgitud tähtaja lõpuni või selle muutmiseni, kuid mitte kauem kui 15.04.2005 kaubandustegevuse seadusest tulenevalt).

Kehtiv redaktsioon
2.	Müügimaksu maksja
2.1 Müügimaksu maksavad Haapsalu linna territooriumil kaupade ja teenuste müügiluba või taksoveoluba või teenindusluba (s.o Vabariigi Valitsuse poolt kehtestatud korras välja antud tegevuslitsentsi) omavad füüsilisest isikust ettevõtjad ja juriidilised isikud.

Uus redaktsioon
2.	Müügimaksu maksja
2.1 Müügimaksuga maksustatakse maksumaksja poolt Haapsalu linna territooriumil müüdud kaupade ja teenuste maksumus müügihinnas. Kaupade ja teenuste müügihind on käibemaksuseaduses (RT I 2003. 82. 554; 2004. 30. 208) sätestatud maksustatava käibe maksustatav väärtus ilma müügimaksuta.

Ei muutu uues redaktsioonis
3.	Müügimaksumäär
3.1. Müügimaksumäär on 0.25 % maksumaksja poolt Haapsalu linna territooriumil müüdud kaupade ja teenuste maksumusest müügihinnas.

Kehtiv redaktsioon
4.	Müügimaksu tasumise kord
4.1. Müügimaksu maksuhalduriks on Haapsalu Linnavalitsus, kes korraldab müügimaksu kogumist ja rakendab maksukorralduse seaduses sätestatud maksuhalduri õigusi.
4.2. Müügimaksuga maksustamise periood on kvartal.
4.3. Müügimaksu maksja on kohustatud arvestama Haapsalu linna territooriumil tema müüdud kaupade ja teenuste maksumuselt müügimaksu käesoleva maksumääruse punktis 3.1 sätestatud määra järgi.
4.4. Müügimaksu maksja on kohustatud esitama Haapsalu Linnavalitsusele maksualusele kvartalile järgneva kuu 20. kuupäevaks müügimaksu kohta rahandusministri poolt kehtestatud käibedeklaratsiooni.
4.5. Müügimaksu maksja on kohustatud kandma tema poolt arvestatud müügimaksu Haapsalu Linnavalitsuse pangakontole nr 10602002431007 Eesti Ühispangas punktis 4.4 nimetatud käibedeklaratsiooni esitamise tähtpäevaks.

Uus redaktsioon
4.	Müügimaksu tasumise kord
4.1. Müügimaksu maksuhalduriks on Haapsalu Linnavalitsus, kes korraldab müügimaksu kogumist ja rakendab maksukorralduse seaduses sätestatud maksuhalduri õigusi.
4.2. Müügimaksuga maksustamise periood on kvartal.
4.3. Müügimaksumaksja on kohustatud esitama Haapsalu Linnavalitsusele maksualusele kvartalile järgneva kuu 20. kuupäevaks müügimaksu kohta rahandusministri poolt kehtestatud müügimaksu deklaratsiooni.
4.4. Müügimaksumaksja on kohustatud kandma tema poolt arvestatud müügimaksu Haapsalu Linnavalitsuse arvelduskontole nr 10602002431007 deklaratsiooni esitamise tähtpäevaks.

Kehtiv redaktsioon
5.	Müügimaksu kohustuse tekkimise aeg
5.1. Müügimaksu maksjal tekib müügimaksu kohustus kaupade ja teenuste müügiloa või taksoveoloa kehtima hakkamise kuupäevast.

Uus redaktsioon
5. 	Müügimaksu tekkimise kohustuse aeg
5.1. Müügimaksumaksjal tekib müügimaksukohustus majandustegevuse registrisse kandmise kuupäevast.	

Ei muutu uues redaktsioonis
6.	Müügimaksu soodustused
6.1. Müügimaksu soodustusi ja vabastusi on õigus taotleda kõigil müügimaksu maksjatel, soodustuse või vabastuse andmise otsustab Haapsalu Linnavolikogu Haapsalu Linnavalitsuse ettepanekul.
6.2. Müügimaksust on vabastatud Haapsalu Linnavalitsuse hallatavad asutused.

Kehtetu uues redaktsioonis
7.	Vastutus müügimaksumääruse rikkumise eest
7.1. Käesoleva määruse punktis 4.5 nimetatud tähtajaks mitte makstud või vähem makstud müügimaksu summalt arvutatakse intressi maksukorralduse seaduse paragrahvis 28 sätestatud korras.
7.2. Käesoleva määruse alusel tasumisele kuuluv müügimaks, vähem makstud müügimaks ja intressid nõutakse sisse tagantjärele viimase kolme aasta eest selle kvartali (maksustamisperioodi) algusest arvates, mil maksmata jäänud või vähem makstud summad maksuhalduri poolt välja selgitati.
7.3. Käesoleva maksumääruse rikkumise korral kohaldatakse vastutust vastavalt maksukorralduse seadusele.
7.4. Kontrolli käesoleva määruse täitmise üle teostab Haapsalu Linnavolikogu volitatud ametiisik.

Kehtetu uues redaktsioonis
8.	Vaidluste lahendamine
8.1. Käesoleva maksumääruse täitmisest tulenevad vaidlused lahendatakse vastavalt kehtivale seadusandlusele.

Ettepanek: eelnõu vastu võtta määrusena.

Küsimused ettekandjale.
Volikogu liige Kalju Aigro küsis, kas on ettevõtteid, kes ei maksa müügimaksu?
Vastas M. Schwindt: müügimaksu ei maksa Eesti Telefon ja Fortum Elekter AS.

KUULATI rahanduskomisjoni esimehe Jaak Kanepi kaasettekannet.
Hea ja põhjalik seletus. Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.
Läbirääkimisteks sõna ei soovitud.

Istungi juhataja Arder Väli tegi ettepaneku lõpetada läbirääkimised.
Hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 13 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu määrus nr 53 “Müügimaksu uue redaktsiooni kinnitamine” (protokolli juures).

Päevakorrapunkt nr 3

Haapsalu Linnavolikogu 26.11.2004 määruse nr 50 “Haapsalu linna teede nimekirja kinnitamine” muutmine

KUULATI aselinnapea Jüri Kurba ettekannet.
Vastavalt teeseadusele võtab kohaliku maantee kohalike maanteede nimekirja ja arvab sellest välja valla- või linnavolikogu.
Tulbi põik on tekkinud endise Läänemaa Metsamajandi territooriumi kruntideks jagamisel. Kruntidele oli vajalik juurdepääs avalikult teelt.
Tee on asfaltkattega ja tee pikkus on 190 m.

Ettepanek: eelnõu määrusena vastu võtta.

Küsimusi ettekandjale ei esitatud.

KUULATIkommunaalkomisjoni esimehe Toivo Heina kaasettekannet.
Tänane muudatus ei saa olema mitte viimane. Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.
Läbirääkimisteks sõna ei soovitud.

Istungi juhataja Arder Väli tegi ettepaneku lõpetada läbirääkimised.
Hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 14 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu määrus nr 54 “Haapsalu Linnavolikogu 26.11.2004 määruse nr 50 “Haapsalu linna teede nimekirja kinnitamine” muutmine” (protokolli juures).

Päevakorrapunkt nr 4

Detailplaneeringu kehtestamine (Posti tn 44, Haapsalu)

KUULATI aselinnapea Jüri Kurba ettekannet.
Planeeringu algatamise ettepaneku tegi Moskva Patriarhaadi Eesti Õigeusu Kirik eesmärgiga kavandada Posti tn 44 kalmistul paiknevale Neeva Aleksandri kirikule omaette krunt.

Posti tn 44 on linna munitsipaalomandis olev 25 989 m2 suurune üldmaakrunt. See jagatakse nii, et olemasolevale kirikule moodustub 334 m2 pindalaga ühiskondlike hoonete maa krunt. Krunt on määratud selliselt, et oleks tagatud avalik liikumine ümber kiriku (teeservituudi nõue). Planeeritud krundile ei ole ette nähtud uusi ehitisi, juurdeehitamise võimalust ega piiret.
Sellel krundil ei asu hauaplatse.

Planeering on nõuete kohaselt kooskõlastatud, avalikustatud ja läbinud maavanema järelevalve.

Ettepanek: eelnõu otsusena vastu võtta.

Küsimusi ettekandjale ei esitatud.

KUULATI kommunaalkomisjoni esimehe Toivo Heina kaasettekannet.
Haapsalu linnavolikogu saab anda oma panuse suhetele suure idanaabriga, ärme jätame seda juhust kasutamata.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.
Läbirääkimisteks sõna ei soovitud.

Istungi juhataja Arder Väli tegi ettepaneku lõpetada läbirääkimised.
Hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 14 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 155 “Detailplaneeringu kehtestamine (Posti tn 44, Haapsalu)” (protokolli juures).

Päevakorrapunkt nr 5

Maa munitsipaalomandisse taotlemine (Vahtra ja Kuuse tänava nurgal)

KUULATI aselinnapea Jüri Kurba ettekannet.
Haapsalu Linnavolikogu kehtestas 29.10.2004 istungil otsusega nr 144 Kastani tn 9 ja Kastani, Kuuse, Vahtra tänavate vahelise ala detailplaneeringu. Planeeringu ülesandeks oli vajadus laiendada väikelastekodu kompleksi, uuele krundile ehitusõiguse saamine ja maakasutuse sihtotstarbe muutmine.
Volikogule esitatud eelnõu, maa munitsipaalomandisse saamiseks, hõlmab detailplaneeringu ala, millest on välja arvatud väikelastekodu laienduseks vajalik krunt. Linna omandisse taotletava maa moodustavad planeeritud Vahtra haljasala aadressiga Kuuse tn 32, suurusega 6800 m2 ja kolm väikeelamukrunti aadressidega Kuuse tn 32a, Kuuse tn 32b, Kuuse 32c, suurustega vastavalt 1565 m2, 1475 m2, 1475 m2.

Taotletav maa on praegu jätkuvalt riigi omandis olev maareformi läbimata hoonestamata maa, mis on põhiliselt kaetud hooldamata männimetsa ja võsaga.
Detailplaneeringus on Vahtra haljasala nähtud ette säilitada kõrghaljastus, korrastada,, puhastada võsast ja rajada jalutusteed.
Detailplaneeringu elluviimine nõuab investeeringuid ja seda on õigustatud teostama maatüki omanik. Seega peab maatükk kuuluma linnale.

Volikogu istungile on esitatud eelnõu vastavalt maa munitsipaalomandisse andmise korrale, millest tulenevalt peab maa munitsipaalomandisse taotlemine toimuma volikogu vastava otsuse alusel.

Ettepanek: eelnõu otsusena vastu võtta.

Küsimusi ettekandjale ei esitatud.

KUULATI kommunaalkomisjoni esimehe Toivo Heina kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.
Läbirääkimisteks sõna ei soovitud.

Istungi juhataja Arder Väli tegi ettepaneku lõpetada läbirääkimised.
Hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt14 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 156 “Maa munitsipaalomandisse taotlemine (Vahtra ja Kuuse tänava nurgal)” (protokolli juures).

Päevakorrapunkt nr 6

Servituudi seadmine (Suur-Liiva tn 15, Haapsalu)

KUULATI aselinnapea Jüri Kurba ettekannet.
Seoses vajadusega juurdepääsu saamiseks Haapsalu linna omandis olevale avalikule Kastinina rannale üle Suur-Liiva 15 kinnistu, tegi linnavalitsus ettepaneku Suur-Liiva 15 omanik OÜ Stora Invest-ile sõlmida asjaõigusleping vastavalt asendiplaanile ja volikogule esitatud tingimustega (protokolli juures).

OÜ Stora Invest nõustus tingimustega, kuid soovis eelnevalt asjaõiguslepingu projekti.
Haapsalu Linnavalitsuse nägemus on sõlmida tähtajatu reaalservituut, kus on õigus igaühel käia jalgsi või sõita jalgrattaga 3 meetri laiusel teel ööpäevaringselt.
Linn kompenseeriks servituudi ala ulatuses aastase maamaksu, vastavalt kehtivale maksustamishinnale kord aastas 1. veebruariks.

Servituudi ala suurus on 150 m2 (laius 3 meetrit ja pikkus 50 meetrit). Selle maa maksustamishind on 3000 krooni. Maamaks sellest 1 % ehk 30 krooni.
Tee hoolduskohustused võtab linn enda kanda.
Asjaõiguslepingu sõlmimise riigilõivu ja notaritasu on linnavalitsus samuti nõus tasuma.

Ettepanek: eelnõu otsusena vastu võtta.

Küsimusi ettekandjale ei esitatud.

KUULATI kommunaalkomisjoni esimehe Toivo Heina kaasettekannet.
Võib arvata, et tulevikus on see linnaosa sektor kaetud jõukate kodanike elamukruntidega ja selline läbipääsuvõimaluste loomine mere äärde pääsemiseks on vajalik.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimised.
Volikogu liige Kalju Aigro. Tänan, et linnavalitsus lahendas küsimuse linnakodanikele positiivselt. See on ainuõige tegutsemine.
Nukker on aga see, et Kastinina kaunite projektidega elamud on varjatud kahe meetriste aedade taha. Merevaade on jalutajatele kadunud sadade meetrite ulatuses.
Sõnum linnavalitsusele: kui arhitekt planeerib hea maja, miks keelatakse imetleda seda maja? Volikogu eelmine koosseis, kes algatas Kastinina kruntide loomise, ei soovinud sellist tulemust. Plangu projekteerimine on vist omaniku eraasi?

Rohkem sõna ei soovitud.

Istungi juhataja Arder Väli tegi ettepaneku lõpetada läbirääkimised.
Hääletati: poolt 14 volikogu liiget, vastu ei hääletatud.

Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 14 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 157 “Servituudi seadmine (Suur-Liiva tn 15, Haapsalu)” (protokolli juures).

Päevakorrapunkt nr 7

Vara võõrandamine (Suur-Mere tn 1, Haapsalu)

KUULATI aselinnapea Martin Schwindti ettekannet.
Haapsalu linna munitsipaalomandis on kinnisasi katastriüksuse aadressiga Suur-Mere tn 1, Haapsalu. Kinnisasjal asub amortiseerunud hoone, mis on asustamata. Maja vajab olulist renoveerimist ja linnal ei ole hetkel otstarbekas hoonet remontida.
Hoone võimaliku hävimise vältimiseks ja krundi korrastamiseks on kinnisasi otstarbekas võõrandada eesmärgiga, et uus omanik rekonstrueerib hoone oma vahenditega ja korrastab krundi.
Lossiplats 6 ja Suur-Mere tn 1 on kõrvuti asetsevad kinnistud ning on ajalooliselt olnud üks kinnistu, mis jagati mõne aasta eest eraldiseisvateks kinnistuteks. Jagamise eesmärk oli eraldada tegutsev turvakodu müüdavast kinnistust Lossiplats 6. 2004. aasta maikuus ostis OÜ Ehituskapital Haapsalu linnalt kinnistu Lossiplats 6 hinnaga 632 100 krooni. Tänaseks on selgunud, et hoone Lossiplats 6 juurde kuuluv teenindusmaa on ettevõtte äritegevuse arendamiseks ja laiendamiseks liiga väike ning ei võimalda hoonele vajalikku juurdepääsu. Sellest tulenevalt tegi OÜ Ehituskapital ettepaneku Haapsalu Linnavalitsusele osta kinnistu Suur-Mere tn 1 hinnaga 500 000 krooni.
Linnaarhitekt Anu Joosti hinnangul oleks linna arengu seisukohalt parim lahendus, kui mõlemad kinnistud taas liita üheks. Tänane situatsioon, kus hoonetele kuulub väga väike teenindusmaa, ei ole kasuks kummagi kinnistu omanikule.

Ettepanek: eelnõu otsusena vastu võtta.

Küsimusi ettekandjale ei esitatud.

KUULATI õiguskomisjoni esimehe Märt Maiste kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.
Läbirääkimisteks sõna ei soovitud.

Istungi juhataja Arder Väli tegi ettepaneku lõpetada läbirääkimised.
Hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 14 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 158 “Vara võõrandamine (Suur-Mere tn 1, Haapsalu)” (protokolli juures).

Päevakorrapunkt nr 8

Vara võõrandamine (Promenaadi tn 18)

KUULATI aselinnapea Martin Schwindti ettekannet.
Kinnistu asukohaga Promenaadi tn 18 on Haapsalu linna munitsipaalomandis. Hoones on 2 korterit, millest korterit nr 1 kasutab üürilepingu alusel Riina Pihelgas ja korterit nr 2 Ahti Jõgisalu.
Promenaadi tn 18 kinnistu ei ole erastamisele kuuluvate kinnistute nimekirjas. Üürnikud Riina Pihelgas ja Ahti Jõgisalu esitasid linnale ühisavalduse, kus soovivad osta nimetatud kinnistu ühisomandisse, tuues põhjuseks selle, et nende pered on elanud korterites juba mitmendat põlve. Samuti vajab elamu remonti, milleks linnal hetkel puuduvad vahendid. Hoone elamispinna suurus on 142,3 m2. Pulss OÜ elamu eksperthinnangut 27.08.2004 arvestades teeme ettepaneku müüa Promenaadi tn 18 kinnistu üürnikele kaasomandisse hinnaga 520 000 krooni.
Müügist saadud raha planeerime kasutada sundüürnikele korterite ostmiseks.

Ettepanek: eelnõu otsusena vastu võtta

Küsimusi ettekandjale ei esitatud.

KUULATI õiguskomisjoni esimehe Märt Maiste kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.
Läbirääkimisteks sõna ei soovitud.

Istungi juhataja Arder Väli tegi ettepaneku lõpetada läbirääkimised.
Hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 14 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 159 “Vara võõrandamine (Promenaadi tn 18)” (protokolli juures).

Päevakorrapunkt nr 9

Mälestustahvli paigaldamine

KUULATI Kultuurikomisjon esimehe Alar Schönbergi ettekannet.
Järgmisel aastal 4. veebruaril möödub 75 aastat Haapsalus pikka aega elanud ning töötanud riigimehe Ülo Uluotsa sünnist.
Aastatel 1993-1997 oli Ülo Uluots Haapsalu taasiseseisvunud Eesti Vabariigi Haapsalu Linnavolikogu esimene esimees.
Teeme linnavolikogule ettepaneku paigaldada Ülo Uluotsa mälestuse jäädvustamiseks paekivist mälestustahvel mõõtmetega 80x50x3 cm Haapsalu Linnavalitsuse (Posti tn 34, Haapsalu) fuajee seinale järgmise tekstiga:

“Ülo Uluots
1930-1997
Riigimees
Haapsalu Linnavolikogu
esimees”

Ülo Uluots sündis 1930. aastal Jõhvis. Tema isa Oskar oli Eesti Vabariigi ohvitser kapteni auastmes, Haapsalu linna koolide sõjalise õpetaja ja ema Alma kooliõpetaja. Tema isa vend Jüri Uluots oli Eesti Vabariigi viimane peaminister Vabariigi Presidendi ülesannetes aastatel 1940-1945. Elanud ja keskhariduse omandanud Haapsalus, lõpetas ta TPI mäeinseneri erialal. Peale kõrgkooli lõpetamist töötas ta koondises Eesti Põlevkivi kaevanduse meistrina, peainsenerina, kaevanduse ülemana ning koondise kapitaalehituse direktorina. Läänemaale naasnuna töötas ta Palivere Ehitusmaterjalide Tehase direktorina. Just tema ajal arendati välja praegune Palivere asula. Ülo Uluots oli valitud Eesti NSV Ülemnõukokku 1989. aastal ja Eesti Ülemnõukokku 1990. aastal. Võttis aktiivselt osa praegu kehtiva EV põhiseaduse loomisest Põhiseadusliku Assamblee juhataja asetäitjana. Oli Eesti Panga nõukogu liige ja rahareformi üks läbiviijatest. 1992. aastal valiti taasiseseisvunud Eesti Vabariigi esimeseks kaitseministriks. 1995. aastal valiti Riigikokku.
Ülo Uluotsa võib iseloomustada kui äärmiselt sõbralikku, suure eruditsiooniga inimest, kelle kirgedeks olid sõjaajalugu, põlevkivi kaevandamisest räsituid looduse taastamine Ida-Virumaal, matkamine, jahindus ning sport.
Ülo Uluots on avaldanud kaks raamatut, ühe sportlikust jahilaskmisest ja raamatu “Nad täitsid käsku” 1941. aastal Venemaale viidud ja vangilaagrites hukkunud Eesti ohvitseridest. Varajane surm ei lubanud tal realiseerida neid kogutud materjale, mis olid varutud teiste raamatute jaoks.
Ülo Uluots on maetud Kirbla kalmistule.

Lisaks eelnõus toodud tekstile on mälestustahvlile kavandatud pronksist bareljeef. Mälestustahvli kavandi autor on skulptor Mari-Liis Tammi. Mälestustahvli orienteeruv maksumus on ca 16 000 krooni.
Teeme ettepaneku avada mälestustahvel koos mälestusürituse korraldamisega 4. veebruaril 2005. aastal, Ülo Uluotsa 75. sünniaastapäeval.

Küsimusi ettekandjale ei esitatud.
Läbirääkimisteks sõna ei soovitud.

Istungi juhataja Arder Väli tegi ettepaneku lõpetada läbirääkimised.
Hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 14 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 160 “Mälestustahvli paigaldamine” (protokolli juures).

Arder Väli
Volikogu aseesimees